Asú tē ńdɔ̄ hḿ Ńtondôbə Zambá ā kɔ́bɔ̄ nâ: tám yēn, bitúgā byáma byâyi dí, mína mí wúag zie; bitúgā byáma byâyi nyú, mína mí wúag ekódé; bitúgā byámā byâyi dzə́m, mína mǐ wúag osɔ́n. 14Bitúgā byáma byâyi bom áyēngá ású mvɔ̄ī ai miǹtǎg yā ńnə̄m wábán, mína mí lɔ́ŋɔ bikígá ású ńdzǔg ńnə́m; owé, myǎyi yón ai ǹnə́m ǹtsígán âbum. 15Myǎyi líg dzwé dáán anə́ bikag ású bə́síé báma, bɔ́ nâ: "Ǹtondôbə Zambá a wé kig wa aná !" Və ású bítúgā byáma, Dzwé áfə́ ńdɔ̄ bâyi yómolo. 16Ńdɔ̄ hḿ ényɔ́ ósə ǎ yi maa nyémēn á sí mū, a yi maa nyémēn á dzwé "Zāmbá bə́bə́lá", enyɔ́ ósə ǎ yi kǎn sɔŋ á sí mū, a yi kǎn sɔŋ á dzwé "Zāmbá bə́bə́lá". 17Amú mazu bonde ḿkpāmáŋ yób ai m̀kpámáŋ sí, nâ mam mə́ ósúsúa, é mod ǎ bad mɔ́ tsog təge ai nyé. 18Tǎn miǹtag á bisəb bisəb, tǎn ású é mam mǎzu bɔ. Owé, mazu dúgán bondě Yērúzalɛm ai ayɔŋ díé, Yērúzalɛm dzwé nâ: "Miǹtag", ayɔŋ díé dzwé nâ: "Məfon". 19Matag ai Yērúzalɛm, mod ǎ ngāwōg kīg fə̄ étē tɔ kíŋ ǹyón, tɔ ǹtad ólún. 20Ábə̄ nyé, təgě fə wóg naa mɔ́n ā wú ókalǎ bān mə́lú, ngə́ kig nâ ǹnǒm mod ó ndzí kig dzálī mə̄lú mə́ ényiŋ móé. É mod ǎ dāŋ wú mɔ́ngɔ́ a yi wú ńtɛd míḿbú. 21Bâyi lóŋ mə̄ndá, bə́ tɔ̄bɔ́ mɔ̄; bâyi bɛ̌ mə̄fúb mə́ wɔ̂n, bə́ díí bibumá. 22Bâyǐ kig lóŋ, mod m̀fə́ ā ńtɔ̄á; bâyǐ kig bɛ, mod m̀fə́ ā ngadí, amú ǹtíé ényiŋ bod bámā wâyi vəgan ai éví kōlé; ébá mə̄ ngátɔ́b bâyi bələ́ ḿfī yā ésīē yā mɔ́ mábán.